**НОВИТЕ СЕМЕЈНИ ВРЕДНОСТИ**

**Македонка Радуловиќ**

Доцент, Институт за семејни студии, Филозофски Факултет-Универзитет св. “Кирил и Методиј”, radulovic@fzf.ukim.edu.mk

**Апстракт**

Вредностите се рефлексија на тоа што сме, на нашето битие и на нашето уникатно наследство. Тие го покажуваат она во кое што веруваме, она кое што го одобруваме и посакуваме за себе. Сигурноста во врска со нашите вредности ни дозволува и не охрабрува да ги оствариме приоритетите и да донесеме одлуки со кои ќе можеме да живееме. Вредностите ги наследуваме од нашите родители и ги учиме преку процесот на социјализација, кој првенствено се остварува во рамките на семејството. Тоа што го учиме од нашите родители во текот на детството го гради нашиот карактер и ни служи во животот. Всушност, семејните вредности претставуваат збир на моралните, општествените, политичките, религиските и работните вредности кои ги усвојуваме и кои не следат во текот на нашиот живот. Современиот начин на живот и глобализацијата влијаат на семејствата на многу начини: на моделот, формата, бројноста на семејствата, на функциите и на начинот на кои што се разбира семејното живеење. Оттаму, логично е да се претпостави дека се менуваат моделите на воспитување и вредностите кои се учат во рамките на семејството. Предизвикот да се подигне сeмејство во општество кое се менува може да биде загрижувачко. Овој труд се занимава со прашањето за новите семејни вредности. Дали младите луѓе ги учат вредностите во семејното опкружување? Кои вредностите се најважни? На кои вредности сакаат да ги научат нивните деца?....се дел од прашањата кои ќе помогнат да се утврдат промените и да се актуелизира прашањето за новите семејни вредности.

***Клучни зборови****: Семејни вредности, семејство, социјализација, воспитување.*

NEW FAMILY VALUES

**Makedonka Radulovic**

Teaching Assistant, Institute of family studies, Faculty of Philosophy, Ss. Cyril, and Methodius University, radulovic@fzf.ukim.edu.mk

**Abstract**

The values ​​are a reflection of ourselves, of our being and our unique heritage. They show our believes, approvals, appreciations… Solid values ​​allows us and encourages us to make good priorities and achieve our goals priorities. Mainly, we inherit the values from our parents and learn through the process of socialization, which is primarily exercised within the family. What we learn from our parents during childhood builds our character and affects our lives as adults. In fact, family values ​​are a set of moral, social, political, religious and work values ​​that we have adopt and followес us throughout our lives.On the other hand, modern lifestyle and globalization affect families in many ways. It’s structure, size, functioning and families perceptions and understaning. That’s why, it is logical to assume that models of education and patterns of upbringing values ​​taught within the family, are changing to. To raise a family in a changing society is a big challenge and it might be a concern. This paper is about new family values. Are young people learn the values ​​of family surroundings? What values ​​are most important? Wich are values ​​that they want to teach their children? .... are some of the questions that will help to determine the changes and to emphasize the issue of new family values.

***Keywords:*** *family values, family, socialization, education*

**Вовед**

Современото семејство живее во глобализиран свет чии карактеристики се постоење на универзални правила и принципи, заемно познавање и во најситни детали, најкус можен рок за пренос и достапност на информативни содржини од една до друга точка на земјината топка. Во тие услови семејството се развива, напредува, се соочува со предизвици, преживува кризи кои, или ги надминува, или од кои се распаѓа.

Глобалното комуницирање во најширока смисла ги донесе во секој дом, буквално во секој семеен простор сознанијата за белезите на семејното живеење од сите социјани слоеви во светот (од најбогатите во светски рамки до најсиромашните семејства), од сите меридијани ( и Исланд и Австралија, и Казакстан, и Нигерија, и Чиле, и Канада). Низ каналите на најмодерните комуникациски медиуми (телевизијата, филмот, интернетот, социјалните мрежи). Семејството ги покажа во целост и својата љубов, и семејните нетрпеливости и трагедии, и вистинските статуси и (не)авторитети во секојдневниот семеен тек на животот, се разоткрија и најгрижливо чуваните тајни во и за семејството.

Во економската сфера на семејниот живот, и дневно и долгорочно се чувствуваат законитостите на светскиот пазар на трудот (барани и најплатени професии и занимања, работа од дома, влијание на мултинационалните компании).

Постигнатите демократски придобивки го заплиснаа секое семејство (забрана и казнивост на насилството во семејството, правата на жената и детето, забрана и казнивост на дискриминација, право на еднополови бракови и право на јавна присутност на таквите бракови).

Нови се и можностите за преиспитување и промена на улогите во семејството (традиционалното дека таткото е глава на семејството е одамна надминато, може повисоки приходи да носи и мајката и некое од вработените и економски активните деца).

За актуелниот период на живеење, првите две децении од 21 век, се највлијателни односите на преиспитување на традиционалното, затворено и автократско семејство и процесите на предоминација на отворено, толерантно, демократско и развојно семејно живеење. Mакедонското семејство, и покрај појавите на задржување и отпорност на традиционалното семејство, го доживува забрзаното и видливо трансформирање во слободни, отворени, креативни односи и процеси во суштината и во формите на семејниот живот. Факт е дека глобализацијата е процес кој не може да се избегне, ниту да се заобиколи. Ги погодува сите општества и сите семејства, но со различен интензитет. Сите промени, економски, технички и комуникациски имаат значителни влијанија врз семејството, затоа што, семејството е стратешка социјална единица. “Промените се забележуваат во поделбата на трудот, улогите во семејството, колективни одлуки за членовите и за нивната иднина и воопшто функциите на семејството. Таквите промени го дефинираат идентитетот на членовите на семејството и нивната интеракција со поширокото општество. Влијание на глобализацијата во Република Македонија, е присутно сега повеќе од било кога” (Радуловиќ 2015). Промените евидентно се случуваат и можат да бидат потврдени од статистичките показатели: се намалува број на склучени бракови, се зголемува бројот на разводи, се зголемува бројот на вонбрачни заедници и се раѓаат сѐ помалку деца. Се поставува прашањето дали ваквите промени се последица на еконмските текови и случувања, или, се подлабоко втемелени во желбите и ставовите на луѓето. Особено интересни за анализа се младите луѓе кои во иднина треба да создаваат семејства.

Младата популација има широк спектар на верувања, желби и искази за вреднувањето на семејството, институцијата брак, квалификувањето на односите во бракот и за сопствената позиција во евентуалната брачна заедница, имањето деца и слично Потребно е да се истражи какви се тие верувања и ставови, со цел да се утврди какви се вредностите на младите луѓе по овие прашања, односно какви семејни вредности се втемелени во нивните гледишта.

1. **Вредности**

Вредностите се рефлекција на тоа што сме, на нашата култура и на нашето уникатно наследство. Сигурноста во врска со нашите вредности ни дозволува и не охрабрува да ги оствариме приоритетите и да донесеме одлуки со кои ќе можеме да живееме. Тоа што го учиме од нашите родители во текот на детството го гради нашиот карактер и ни служи во животот. Семејните упатства заедно со личниот раст и едукација ни нудат љубов и заштита. Кога нашето семејство е силно, нашето соседство е силно, нашата нација е силна, тогаш и ние можеме да бидеме надежни за иднината. Вредностите имаат влијание на секоја стаза на донесување одлуки како и во она што веруваме. Тие влијаат на нашите цели, како и на нашите алтернативи.

Вредностите се дел од нашето искуство кое влијае на нашето однесување. Тие го опфаќаат нашето однесување, преземените акции и во она што веруваме. Вредностите најчесто се учат од нашето семејство, културата и луѓето околу нас (Jasper 2016).

Многу од нашите семејни идеали, верувања, однесувања или “вредности” се само навика на нашето размислување и однесување. Континуирано размислување за вредностите кои ги имаме и преиспитувањето на истите може да ни помогне во:

* Донесувањето на нашите одлуки;
* Да ни биде водич за самоусовршување;
* Да ни помогне да си го организираме времето и енергијата во целост;
* Да се запознаеме себеси подобро;
* Да ги елиминираме препреките во животот;
* Да формулираме посакуван систем на вредности;
* Да ни помогне да дејствуваме или да се однесуваме во согласност со нашите вредности;
* Да ни помогне подобро да ги разбереме и почитуваме оние кои имаат различни вредности (Pak and Wilson :2006).

Вредностите се карактеристични во градењето на карактерот и ни помагаат да станеме подобра личност. Како позитивните вредности во семејството се наведуваат:

* Промовирање на чесност, интегритет, посветеност и лојалност.
* Поттикнување на почит кон себе и другите и толеранција на различностите.
* Желба да се биде одговорен и отчетен за своите постапки.
* Фер и едноков однос кон сите, без дискриминација.
* Да бидеме емпатични и великодушни кон другите.
* Да се биде добар граѓанин значи да се цени вршење на работите кои го прават животот подобар за себе и за други луѓе (ibid..)

Вредностите за деца на предучилишна возраст

Младите деца се раѓаат без никакви вредности, искуства и познавања на светот околу себе (tabula rasa). Голем е предизвикот на целото општество како тие да станат добри луѓе. Во овој период од животот најважно е децата да научат да разликуваат што е добро а што лошо – и потоа да се мотивираат да го прават она што е добро.

Вредностите за деца во основно училиште

Младите деца треба да знаат како да се однесуваат, а како да не се однесуваат. Тие треба да имаат јасни инструкции, а не конфликтни пораки од членовите на семејството и другите луѓе во нивниот живот. Преку многу интеракции помеѓу децата во основно училиште и другите околу нив, децата учат што е прифатливо, а што не е. Многу од децата на оваа возраст го вреднуваат играњето во училиште, игралиштето и интеракциите со нивните врсници.

Вредностите и адолесцентите

Адолесцентите се однесуваат според вредностите кои ги стекнале во раните години. Целите и одлуките кои ги донесуваат се направени врз основа на влијателни луѓе во нивниот живот. Доколку во претходниот период, тоа биле семејството и училиштето, во периодот на адолесценција, врсниците стануваат значајна сила. Затоа, силните позитивни вредности се од клучно значење во давањето позитивни избори што доведува до позитивни последици.

Тинејџерите имаат потреба да ги рашират своите крилја додека имаат граници со независност. Наоѓањето рамнотежа може да биде незгодно. Премногу контрола од страна на возрасните може да доведе до бунтување само за да се дојде до слобода. Премногу слобода доведува до чувство на преоптовареност- да се има толку голема моќ пред да се биде спремен за тоа. Со премногу дозволена слобода, некои тинејџери може да почнат да размислуваат дека никој не се грижи какви луѓе тие ќе станат. Идолите кои ги промовираат и подржуваат позитивните вредности може да бидат влијателни на оваа група на луѓе.

Вредностите и возрасните луѓе

Возрасните во семејството им даваат на децата пример на луѓе со кои тие треба да се идентификуваат, примери од кои треба да учат, да вреднуваат и да се надградуваат. Возрасните, родителите имаат најважна улога во пренесувањето на вредностите на своите деца. Затоа е важно тие постојано да ги преиспитуваат сопствените вредности и да се запрашаат дали се тоа вредности кои би сакале да им ги пренесат на своите деца.

**1.1 Семејни вредности**

Семејните вредности, претставуваат приказ, идеал за тоа како сакаме да го живееме семејниот живот, и најчесто се пренесуваат од генерации на генерации. Тие ни помагаат да го обликуваме нашето однесување во различни ситуации, да донесуваме важни одлуки во животот. Нашите ставови кон моделот на семејство, бракот, партнерските односи, имањето и одгледувањето деца, во голема мера се определени од нашиот вредносен систем. Семејните вредности претставуваат комбинација од општествените, религиските, политичките, социјалните, моралните и работните вредности кои ги имаат членовите на едно семејство. Тие покажуваат што е она што е важно за семејството, и се рефлексија на единственоста и различноста на секое семејство.

1. **Афирмирани вредности во македонското општество**

Семејството денес, спаѓа во институциите кои претрпеле најмногу промени. Периодот на транзицијата во Република Македонија ги редефинира улогите на членовите во семејството како и самиот модел на семејство. Од големи семејства кои живеат во заедници каде што мажот е глава на семејството, семејствата се повеќе се стеснуваат, жената станува почитуван и афирмиран лик, не само во семејството, туку, и на пазарот на трудот и во општеството. Новите модели на семејство, како еднородителски семејства, реконструирани семејства и семејства со еднополови заедници, се сѐ почести во Република Македонија. Семејството сѐ повеќе го губи идентитетот, станува нејасно која е улогата на семејството. Младите луѓе лесно можат да бидат дезориентирани. Семејните вредности, кои биле карактеристични во времето на т.н. “социјалистички морал” како (почит, меѓусебно разбирање и толеранција, љубов и поддршка, почит и жртвување за другите членови на семејството, меѓусебна помош и услуги, напорно активирање во полза на семејството), стојат наспроти можните негативни сфаќања и практики (материјализам, нетолеранција, грбост, острина и лутина, исклучивост, конкуренција меѓу членовите на семејството, отсуство на постојана комуникација или на меѓугенерациска комуникација).

Општа констатација е дека семејството, во основа, е и останува највлијателниот фактор во осознавањето, прифаќањето, рангирањето и практикувањето на различните вредности во општеството. Свој дел во афирмирањето и внесувањето на знаење и чувство за вредностите имаат и поширокото и потесното опкружување (целината на воспитно-образновниот систем, општествената клима и традиција, класичните и модерните медиуми, “улицата” и “друштвата”.

Се поставуваат прашањата за тоа: кои вредности од општеството добиваат афирмација и поддршка во семејството? Кои вредности им се препорачуваат на помладите генерации? Какво е семејното дејство, влијание за нивно прифаќање.

Или: која е најприсутната група од вредности на кои двигателите на семејното живеење (најчесто мајката и таткото) сакаат, се трудат и очекуваат да ги научат нивните деца.

Фактот што и семејствата во Република Македонија се дел (или барем под перманентно влијание) од глобалните состојби, односи и тенденции го детерминира корпусот на вредности за кои семјеството е заинтересирано да го прифатат и да го почитуваат помладите членови на семејството. Така, поддршка, позитивен став и сугестија за усвојување добиваат речиси сите типови вредности, и тоа: социјални (мир, правда, слобода, еднаквост, подобрување на заедницата, општествена доблест и одговорност), политички (патриотизам, правна свест и совест, толеранција на туѓа политичка идеологија, работа и однесување во согласност со законите, избегнување, осудување и елиминација на дискриминација според било која основа-пол, возраст, етничка припадност, раса, религиска определба, сексуална ориентација), религиозни вредности (верување, практикување, припадност, обуки и поуки), работни вредности (исполнителност, редовност, квалитет, одговорност, економичност, ефикасност, ефективност, креативност, иницијативност), морални вредности (исправно, погрешно, одговорност-грижа на совест, прифатливо и осудувано), рекреативни вредности (игри, создавање блискост, подобрување на социјалните вештини, развој на емпатија).

Логично е, се разбира, во семејството да се учат и да се прифаќааат и вредности кои најдиректно се однесуваат на семејното живеење (углед и престиж на семејството и неговите членови, почит, толеранција, поддршка, помош, услуги и слично).

1. **Показатели од истражувања**

Во денешниот свет на големи и брзи промени во општествениот и во економскиот развој и на се покомплексните предизвици, домот, довербата, одговорноста и солидарноста, безбедноста и успехот стануваат се поважни категории. Истражувањето на ГФК „Ропер репортс (водечка меѓународна компанија за истражување на пазарот) покажало дека личните вредности на Македонците се водечки принцип и основа врз која се создаваат одредени ставови и однесувања.

Според „Балкан бизнис њу коресподент”, личните вредности кај поединецот се разликуваат по значење во различни делови од светот, зависно од локалната култура и регионалните карактеристики, додека некои се универзални. На пример, заштита на домот и семејството, според ГФК „Ропер репортс”, главно, е на прва категорија или меѓу првите пет категории на вредности, важни во сите земји каде што било спроведено таков вид истражување. Податоците од првото истражување во Македонија покажуваат дека без оглед на полот, возраста и националноста, меѓу граѓаните на Македонија постои голема потреба за семејни вредности, како што се заштита на домот и семејството, а веднаш потоа следуваат довербата и одговорноста, но, исто така, и безбедноста, солидарноста и успехот.

Во категоријата вредности, домот од сите испитаници е проценет како поважен во денешно време. Се забележуваат мали осцилации во однос на возраста, и тие девијации се над просекот (70 %) кај возрасната група од 25 до 34 години, и под просекот (57 %) кај најстарата возрасна група над 65 години. Веднаш по категоријата дом, следуваат довербата и одговорноста, кои се најважни за испитаниците на возраст меѓу 15 и 44 години, но помалку важни за возрасната група над 65 години. Исто така, таа вредност е повообичаена за испитаници со македонска националност отколку за оние со албанска националност. Довербата е поважна за женските испитаници (64,6 %), отколку за машките (59,3 %). Сигурноста е поважна за поединци од 45 до 64 години и помалку важна за испитаници од 15 до 24 години и оние над 65 години. Солидарноста е поприсутна кај помладата генерација до 44 години и значително помалку застапена кај постарата популација над 65 години.

Друго истражување, спроведено во 2012-тата година, од “Родов реактор” на тема “Младите и пазарот на труд”, покажува дека како најважна цел во животот младите луѓе на возраст од 19 до 25 години, го одбираат семејниот живот. Дури на второ место им е успехот на работа, додека, слободното време, парите, религијата, општествениот придонес и себерализацијата како поставени ставки на прашалникот имаат незначителни проценти на испитаници кои ги одбрале.

Од “Студијата за млади” спроведена од Фондацијата Фридрих Еберт, во текот на 2012 година, може да се заклучи дека семејството има клучна улога во вредностите кои ги имаат младите луѓе и во однос на нивните цели. Истражувањето покажува дека младите луѓе на возраст од 18-24 години живеат со родителите и најголем дел добро се разбраат со семејството. Тие велат дека таткото има најголемо влијание врз одлуките кои тие ги носат. Испитаниците најмногу му веруваат на своето семејство и гледаат на семејството и бракот како главна цел за себе. Над 90% се гледаат себеси во брак, како женети, мажени со сопствено семејство. Аналзата на нивните одгвори покажува дека сѐ уште се присутни традиционалните разбирања за бракот и семејството. И следните тврдења одат во таа насока. Најчесто наведувана идеална возраст за мажење и женење е 25 за женските а 28 години за машките. Најголем дел од нив сакаат да имаат две или повеќе деца. На хомосексуалните парови гледаат со предрасуди. Најголем дел од испитаниците, хомосексуалните семејства ги оценуваат како “неприфатливи соседи”. За избор на партнерот, најважни им се љубовта, емоциите и заедничките интереси.

Што се однесува до вредностите, од понудената листа на следните вредности: (иновативен дух, натпреварувачки дух, точност, алтруизам, толеранција, богатство, социјален престиж, чесност и лично достоинство), младите ги бираат личното достоинство, чесноста и толеранцијата, како вредности кои најмногу ги ценат.

1. **Ставови на младите за вредностите**

Истражувањето на Институтот за семејни студии, спроведено во текот на 2015 година, меѓу студентите на семејни студии, ги потврдува заклучоците на претходно наведените истражувања. Испитанците гледаат на семејството како извор на среќа и хармонија. Семејството е место од каде што ги црпат вредностите и учат за животот. Го посакуваат бракот и децата како позитивна слика за идинината. Веруваат во вонбрачната заедница само како за предбрачна заедница која води кон брак. Како идеална возраст за стапување во брак ја наведуваат возраста од 25-29 години. И, иако не ги осудуваат “модерните” форми на семејства (еднородителски, хомосексуални, реконструирани), не ги прифаќаат или посакуваат за себе.

Кон овие истражувања може да се додадат и заклучоците од разговорите со педесетина студентите од семејни студии, кои се одвива во рамките на предавањата по предметот семејните вредности и моралот во текот на месец мај 2017 година. Со студентите разговаравме за вредностите општо и поспецифично за семејните вредности. Од каде ги научиле вредностите кои ги познаваат и каква била улогата на семејството во поглед на пренесувањето на вредностите. Студентите речиси беа едногласни дека семејството има најважна улога во пренесувањето на вредностите, а понатаму доаѓа училиштето, врсниците и останататите фактори. Тие ги научиле вредностите дома и би сакале истите тие вредности да ги пренесат на своите деца.

*“Се што сум научил е од моите родители, тие ми кажувале што е исправно, а што не”-Марко М.*

*“Како треба да се однесувам и зошто е важно да правам добро на другите луѓе, отсекогаш ме учела мајка ми, до ден денес ме потсетува” – Емилија А.*

*“Баба ми, ми зборуваше за моралот и колку е важно да израснам во морална личност”- Ивана С.*

*“Вредностите кои ми ги пренело моето семејство, би сакал да ги пренесам и на моите деца”*

На прашањето кои вредности преовладуваат во Република Македонија, студентите одговараа дека се поважни се материјализмот, егоизмот и бескрупулозноста.

*“Денес секој си гледа за себе, нема јас да им помагам на другите, што не ми помогнат тие мене” Моника Г.*

*“Денес само парите се важни, сите што имаат пари се главни во општествто” Марко Ф.*

*“Тажно е колку се луѓето алчни и себични. Тоа го гледам секој ден насекаде” Теа Ј.*

И покрај негативниот став во однос на вредностите кои преовладуваат, студентите знаат да проценат кои вредности се важни за среќен живот. Како такви вредности, кои истовремено се важни за семејството и неговото функционирање, студентите ги наведуваат:

*Здравје Посветеност Да се биде одговорен*

*Богатство Да помагаш на другите Статус*

*Убавина Граѓанска претпазливост Работа*

*Интегритет Слобода Персонален раст*

*Успех Рекреација Учење*

*Среќа Интелегенција Да ги правиш другите среќни*

*Семејство Другарство Да бидеш сакан*

*Почит Фер Семејни одмори*

Најчесто споменувани вредности кои ги научиле дома, од своите родители, а ги сметаат за значајни за хармонично и функционално семејство, студентите ги наведуваат:

*Сложност Разбирање Почит Меѓусебно помагање (солидарност) Толеранција*

На зададента задача да направат листа на топ пет вредности кои им се најважни на нив самите, студентите најчесто ги бираа:

*1. Семејство 2. Здравје 3. Љубов 4. Другарство 5. Достоинство*

Во однос на моделот на семејството како важен облик на живеење и развој на луѓето, одговорите на студентите можат да се групираат како поддршка на новите движења и состојби во семејството или како неприфаќање на некои појави.

На тврдењето како на пример: - “Зборот “семејство” сега се однесува на различни концепти. - Тоа е неделива целина на лица поврзани со брак или меѓусебен договор заснован на љубов. - Во потесна смисла на зборот семејство значи луѓе што живеат под еден покрив. - Веќе е неважно дали семејството е составено од татко, мајка и деца, денес е се поблиска идејата мајка со дете, две мајки и дете или двајца татковци и дете”.... Најголем дел од студентите го одобруваат и на семејството гледаат единствено како на нуклеарно семејство во кое живеат рдителите со нивните деца, или, евентуално проширено со баби и дедовци. Сите други форми ги проценуваат како непостојани, неприродни и неуспешни. Сепак, се издојува една помала група на студенти, која верува дека семејството не може да остане исто како пред сто години, тоа треба и мора да се менува. Ги одобруваат сите семејни форми, се додека функционираат добро и луѓето се задоволни.

*“Младите се помалку го почитуваат постоењето на семејството. Лесно се решаваат на вонбрачни врски”- Мека Б.*

*“За себе си посакувам традиционален брак, се како што треба, како што сум навикната”- Моника П.*

*“Koјшто сака нека збори, нема алтернатива за семејна заедница. Особено кога станува збор за одгледување и развој на децата во нормални личности”- Верица Ц.*

*“Се повеќе има вонбрачни заедници, а познавам и девојки кои забремениле пред стапување во брак и не итаат по таткото и по официјализирање на врската” – Ивана И.*

*“Еманципацијата на жената e виновна за тоа што се распаѓа семејството” – Иван Н.*

*“Бирам вонбрачна заедница над брак, затоа што вонбрачните заедници можат лесно да се напуштат, без делби на имот и дополнителни отежнувања на состојбите” – Јана Т.*

*“Трајните вредности и квалитетот на заедничкото живеење може да се добијат и во семејство од исто полови партнери” – Ѓорѓи С.*

*“Различноста во половите е патоказ кон здраво семејство. Не го осудувам изборот на поедниците. Секој човек има право на избор, на кога станува збор за вистинските семејни вредности, тогаш може да зборуваме само за семејство од различни полови. Истополовите заедници се експириментално вештачка средина” – Амина Б*

*“Многу сум разочарана од денешното разбирање на семејството. Семејството е поставено на најниските вредности во живеењето, а многу е важно”- Амра Т.*

*“Го почитувам традиционалното семејство, сметам дека во него постојат вистинските вредности, најверојатно поради тоа што сум дел од едно такво семејство. Се противам на геј-браковите, не ги разбирам тие работи”- Јани Н.*

**Заклучок**

Појдовна основа за заклучување е дека јадрото на секое семејство го сочинуваат родителите и нивните деца и во семејството се најприсутни љубовта, толеранцијата, пријателството, безбедноста, почитта и охрабрувањето.

Општа констатација е дека семејството, во основа, е и останува највлијателниот фактор во осознавањето, прифаќањето, рангирањето и практикувањето на различните вредности во општеството. Свој дел во афирмирањето и внесувањето на знаење и чуство за вредностите имаат и поширокото и потесното опкружување (целината на воспитно-образновниот систем, општествената клима и традиција, класичните и модерните медиуми, “улицата” и “друштвото”).

Младите луѓе семејството го оценуваат високо на пиедесталот. Најсигурни и најсреќни се чувствуваат во семејното опкружување и најмногу му веруваат на семејството. Во рамките на семејството учат за вредностите и ги прифаќаат вредностите на кои ги научиле нивните родители. Најголем дел од нив се идентификуваат со традиционалните вредности кои се поврзуваат со семејството: да се биде во брак, да се склучи брак во дваесетите години, да се има две деца и сл.

Љубовта, разбирањето, толеранцијата и почитта се вредности на кои ги учеле родителите и младите луѓе сакаат истите да им ги пренесат на своите деца. Сепак, постои свесност за предизвикот да се соочат со современиот начин на живот кој ги става материјалните вредности над духовните и дозволува многу негативни вредности (материјализам, себичност, нетолеранција, нетрпеливост, бескрупулозност) да бидат на врвот на личната, но и на семејната пирамида на вредности.

**Референци:**

Андревски, Ж., *Животот е преубав - Секој ден еден совет*, “Ф-М-Б”, Скопје, 2011.

Боршард, К., *АБВ на правото на Европската Унија,* Канцеларија за побликации на европската Унија, Скопје, 2010.

Радуловиќ, М., *Традицијата во европските и во македонските семејства,* Култура, Скопје, 2014.

Тановиќ, А., *Вриједност и вриједновање*, Свјетвост, Сарајево, 1972.

Топузовска, Л., *Студија за младите во Република Македонија*, Фондација Фридрих Еберт, Скопје, 2013.

Чокревски, Т., *Социолгија на правото*, Правен факултет Јустинијан Први, Скопје, 2006.

Hyun Pak and Andrew Wilson. 2006. *True Family Values.* Family Federation for World Peace;

Jasper, E., *Values*, Oxford Bibliographies, 2016.

Kelly, O., *Family Values*, Routledge, New York, 1997.

Lucifora, C.; and Dominique, N.; *Family Values, Social Needs and Preferences for Welfare*, Institute for the Study of Labor, Bonn, 2012.

Radulovic, M.; Avirovic, I.; *Youth Perception on Marriage and Married Life: An Analysis from the Republic of Macedonia, “*EDIS”, Zilina, 2012.

Закон за еднакви можности на жените и мажите, Службен весник на Република Македонија, бр 66/06.

Закон за измени и дополненија на законот за еднакви можности на жените и мажите*,* Службен весник на Република Македонија бр. 117/09.

Извештај на Државниот завод за статистика на РМ : Жените и мажите во Македонија,Државен завод за статистика, Скопје, 2008.

*Утрински весник, Македонците гласаат за семејните вредности.* Скопје, **http://www.utrinski.mk/default.asp?ItemID=0CC584364F7BAA4FA462FED0C088ED16,** Пристапено на 10.05.2017.

Национален план за акција за родова рамноправност2007-2012, ”МТСП”, Скопје, 2007.

Радуловиќ, Македонка., *Влијанието на глобализацијата врз македонското семејство,* Зборник на трудовина Универзитет “Гоце Делчев” во Штип, 2015.

Родов реактор, Истражување младите и пазарот на труд, **http://rodovreactor.mk/subject/family/graphs/ko-e-vashata-navazhna-cel-vo-zhivotot-column/#.WT2Po-uGPIU,** Пристапено на 10.05.2017.

“Дневник”, Традицијата ја губи битката за семејството, **http://www.dnevnik.mk/default.asp?ItemID=7311962888940F43AB0B46F3AD6A94C5,** Пристапено на 05.05.2017.